In nomine Domini Jesu Christi, notum sit omnibus tam futuris quam presentibus, quod ego Stephanus Heduorum humilis episcopus, capsamentum Tullionis Castri in pace tenens quod emeram, et erat ecclesie sancti Nazarii, adierunt me fratres ecclesie Molismi, scilicet abbas Wido et alii cum eo potentes, ut eis concederem ea que antecessores Castri Tullionis beneficia ecclesie Molismensi pro remedio animarum suarum prius concessissent, ecclesiam scilicet de Cras et presbyteratum et cetera que in illius ecclesie cartis continentur. Visum est autem nobis petitioni eorum annuere, et concessimus eis in capitulo sancti Nazarii ipso die sollempnitatis ejusdem martiris que prius ibidem tenuerant, et cuncta que prius monachis Molismensibus data fuerant. Insuper et ecclesiam de Frolex quam diu tenuerant, eis in eodem laudavimus capitulo. His ejusdem ecclesie canonicis videntibus et laudantibus: Sevvino, decano; Galtero de Glana, archidiacono; Hubaldo, archidiacono; Anserico, preside; Gilleberto, magistro; Lamberto, dapifero; Hugone de Glana, et aliis quam plurimis, retento jure Heduensis ecclesie.